## La Generalitat obri el termini per a sol·licitar ajudes en matèria de comerç, consum i artesania per valor de 14,5 milions

*** El termini per a presentar les sol·licituds de manera telemàtica estarà obert fins al 15 de setembre
* Marián Cano destaca “la nova línia de subvencions destinada a associacions i federacions de persones consumidores per a la transformació i adaptació digital”**

**València.**

La Conselleria d’Innovació, Indústria, Comerç i Turisme, que dirigix Marián Cano, ha obert hui el termini per a sol·licitar les ajudes en matèria de comerç, consum i artesania de 2025. En total, es destinen 14.554.989 euros a través de 21 línies d’ajudes, que es podran sol·licitar telemàticament fins al pròxim 15 de setembre.

Estes ajudes van destinades a persones físiques, xicotetes i mitjanes empreses del sector comercial i artesanal, agrupacions professionals i federacions de persones consumidores i usuàries situades, o que exercisquen la seua activitat comercial i artesanal, en la Comunitat Valenciana, a més de les entitats locals.

**Millora, foment i promoció**

La consellera ha remarcat que “l’objectiu de les subvencions és donar suport a la millora de les infraestructures comercials públiques i privades, el desenrotllament dels oficis artesans, tractant de garantir la seua supervivència i continuïtat, la formació integral en capacitats i competitivitat dels professionals del sector comercial, i el foment i promoció del comerç i l’artesania local, així com impulsar el consum en el comerç de proximitat”.

En este sentit, Marián Cano ha destacat “l’obertura d’una nova línia d’ajuda, que se suma a les 20 que ja hi havia, destinada a les associacions, federacions i unions de persones consumidores i usuàries per a contribuir a la seua transformació i adaptació digital i amb una quantia màxima per beneficiari de 4.000 euros”.

**Principals línies d’ajuda**

Entre les principals línies d’ajudes pel seu import total cal destacar els programes següents:

CREA COMERÇ: són susceptibles d’ajuda les inversions en equipament per a l’establiment comercial, incloent les aplicacions informàtiques i els gastos derivats de la creació d’una pàgina web, vinculada a l’establiment, si la seua fi és implantar la venda en línia segura o la seua integració en una plataforma en línia de comerç electrònic: 4.372.393 €.

Ajudes a entitats locals en matèria de comerç i artesania (CMMOAY): per a finançar infraestructures comercials municipals, inversions en mercats i àrees urbanes de concentració comercial: 2.960.416 €.

Ajudes a les entitats locals per a incentivar la realització d’accions de promoció del comerç i l’artesania local, en les àrees comercials urbanes, mercats municipals i mercats de venda no sedentària, incloent els bons de comerç (CMPROM): 2.026.648 €.

Ajudes a les entitats intermèdies en matèria d’associacionisme comercial (CMFAST): 1.247.506 €.

Ajudes a entitats locals en matèria de comerç i artesania per la creació o manteniment d’Agències per al Foment de la Innovació Comercial (AFIC): 1.094.738 €.

Ajudes a persones i pimes artesanes per a inversions en equipament per a l’exercici i desenrotllament dels oficis artesans (CMIART): 739.005 €.

CREA ARTESANIA: són susceptibles d’ajuda els gastos de participació com a expositor en certàmens firals, els gastos derivats de la protecció del producte, disseny o marca, les accions de promoció de producte artesanal i l’assistència a cursos especialitzats, entre altres: 283.738 €.

El règim de concessió de les subvencions és de concurrència competitiva. Les bases reguladores d’esta convocatòria d’ajudes es poden consultar en el [DOGV de 6 d’agost de 2025](https://dogv.gva.es/va/resultat-dogv?signatura=2025/32141), i les sol·licituds es podran presentar únicament per via telemàtica a través de la [seu electrònica de la Generalitat](https://sede.gva.es/va/), accedint a la Guia Prop, en l’apartat ‘Tràmits i servicis’.

**Altres 26 milions per la DANA**

Juntament amb esta línia de subvencions, la Conselleria d’Innovació, Indústria, Comerç i Turisme ja va obrir la setmana passada el termini per a sol·licitar les ajudes específiques per a la reconstrucció i reactivació del sector comercial i artesanal dels municipis afectats per les riuades del passat mes d’octubre i que ascendixen a 26 milions d’euros. Per tant, la suma de les dos línies d’ajudes comercials per a 2025 ascendix a 40,5 milions d’euros.

Fecha: 01/09/2025